ค่ายใบโพธิ์เชื่อลดดอกเบี้ยสกัดเงินร้อนป้องบาทแข็ง
ศูนย์วิจัยไทยพาณิชย์ คาด ธปท. มีโอกาสลดดอกเบี้ยลง ลดแรงกดดันเงินบาท สิ้นปีเห็น 29.5 บาท/เหรียญสหรัฐ
1 ก.พ. 2556

ศูนย์วิจัยไทยพาณิชย์ คาด ธปท. มีโอกาสลดดอกเบี้ยลง ลดแรงกดดันเงินบาท สิ้นปีเห็น 29.5 บาท/เหรียญสหรัฐ 
ศูนย์วิจัยเศรษฐกิจและธุรกิจ ธนาคารไทยพาณิชย์ คาดการณ์ว่า ในปีนี้ จะมีสภาพคล่องจำนวนมากเข้าสู่ตลาดการเงินของโลกจากมาตรการผ่อนคลายเชิงปริมาณของกลุ่มประเทศเศรษฐกิจหลัก ซึ่งมีแนวโน้มว่าสภาพคล่องจำนวนหนึ่งจะไหลเข้ามาในกลุ่มประเทศตลาดเกิดใหม่รวมถึงประเทศไทย และอาจส่งผลกระทบต่อเสถียรภาพทางการเงิน หากอัตราแลกเปลี่ยนมีการปรับตัวแข็งค่าขึ้นอย่างรวดเร็ว 
ดังนั้น จึงคาดว่า ธนาคารแห่งประเทศไทย (ธปท.) จะมีมาตรการผ่อนคลายเงินทุนเคลื่อนย้ายเพิ่มเติม เพื่อสนับสนุนเงินทุนออกไปต่างประเทศมากขึ้น และแทรกแซงค่าเงินบาทเพื่อลดความผันผวน และรักษาระดับค่าเงินบาทไม่ให้เคลื่อนไหวต่างจากค่าเงินต่างๆ ในภูมิภาคมากนัก รวมถึงอาจมีการปรับลดอัตราดอกเบี้ยนโยบาย เพื่อลดส่วนต่างอัตราผลตอบแทนในและต่างประเทศ 
ศูนย์วิจัยเศรษฐกิจและธุรกิจ ธนาคารไทยพาณิชย์ ระบุว่า ธปท. สามารถลดดอกเบี้ยลงได้ เนื่องจากอัตราเงินเฟ้ออยู่ในระดับที่ไม่น่ากังวล โดยอัตราเงินเฟ้อทั่วไปน่าจะอยู่ที่ราว 3% ขณะที่ค่าเงินบาทในสิ้นปีนี้มีแนวโน้มจะแข็งค่าไปอยู่ที่ระดับ 29.5 บาท/เหรียญสหรัฐ
“การดำเนินนโยบายการเงินแบบผ่อนคลายเพื่อกระตุ้นเศรษฐกิจของสหรัฐและญี่ปุ่น เป็นปัจจัยสำคัญที่ทำให้มีเงินทุนจำนวนมากที่จะเข้ามาแสวงหาผลตอบแทนในกลุ่มประเทศกำลังพัฒนา ซึ่งมีแนวโน้มทำให้อัตราแลกเปลี่ยนแข็งค่าขึ้น และในระยะสั้นเงินทุนเคลื่อนย้ายสามารถส่งผลกระทบต่อเสถียรภาพของอัตราแลกเปลี่ยนได้” ศูนย์วิจัยเศรษฐกิจและธุรกิจ ธนาคารไทยพาณิชย์ วิเคราะห์
สำหรับเศรษฐกิจไทยปีนี้ คาดว่าจะขยายตัว 4.9% โดยมีการใช้จ่ายภาครัฐและภาคครัวเรือนเป็นแรงขับเคลื่อนทางเศรษฐกิจที่สำคัญ ส่วนการส่งออกมีแนวโน้มขยายตัวได้ในระดับต่ำ เศรษฐกิจโลกมีเสถียร ภาพมากขึ้น เนื่องจากปัญหาการคลังของสหรัฐและวิกฤตหนี้สาธารณะในยุโรปคลี่คลายไปในทิศทางที่ดีขึ้น 
ศูนย์วิจัยเศรษฐกิจและธุรกิจ ธนาคารไทยพาณิชย์ วิเคราะห์ว่า การขยายตัวของเศรษฐกิจไทย มาจากการใช้จ่ายในประเทศเป็นหลัก ขณะที่การลงทุนภาครัฐ คาดว่าจะมีมูลค่าสูงถึง 8 แสนล้านบาท มากกว่าปีก่อนราว 18% โดยปัจจัยหลักจะมาจากการลงทุนเพื่อการ บริหารจัดการน้ำ